मुंबई / पुणे. कोल्हापुर में विधानपरिषद चुनाव के लिए सौ फीसदी मतदान हुआ। जिले में 12 मतदान केन्द्रों पर कुल 382 मतदाताओं ने मतदान किया। 30 दिसंबर की सुबह आठ बजे से मतगणना शुरू होगी। विधायक महादेवराव महाडिक तथा पूर्व मंत्री सतेज पाटील में पिछले बारह सालों से राजनीतिक संघर्ष चलता आ रहा है। कांग्रेस द्वारा पाटील को टिकट देने के कारण नाराज महाडिक ने कांग्रेस से बगावत कर निर्दलीय रूप से आवेदन भरा। इसलिए दोनों पहली बार एक दूसरे के विरोध में खड़े हैं। अहमदनगर स्थानीय निकाय सीट के लिए (99.77 प्रतिशत) मतदाताओं ने वोट दिए।
राज्य विधान परिषद के स्थानीय प्राधिकारी निर्वाचन क्षेत्र की मुंबई की दो सीटों के लिए रविवार को मतदान हुआ। मुंबई महानगर पालिका के कुल 230 नगरसेवकों में से 201 नगरसेवकों ने मताधिकार का प्रयोग किया। जबकि मनसे के नगरसेवकों ने तटस्थ रहते हुए वोटिंग में हिस्सा नहीं लिया। दोनों सीटों पर 87.39 प्रतिशत मतदान हुआ। अब 30 दिसंबर को मतगणना होगी। मुंबई की पहली सीट से शिवसेना से राज्य के पर्यावरण मंत्री रामदास कदम मैदान में है। दूसरी सीट पर कांग्रेस के भाई जगपात और राष्ट्रवादी कांग्रेस से बगावत कर निर्दलीय उतरने वाले प्रसाद लाड के बीच मुकाबला है।
इससे पहले मतदान के दौरान युति होने के बावजूद शिवसेना और भाजपा के नगरसेवक मतदान करने के लिए अलग-अलग पहुंचे। कांग्रेस और राष्ट्रवादी कांग्रेस के नगरसेवकों में भी गुटबाजी देखी गई। सूत्रों के मुताबिक शिवसेना उम्मीदवार कदम को पहली पसंद के रूप में भाजपा के कुछ नगरसेवकों ने वोटिंग नहीं की। शायद इसका अंदाजा कदम को लग गया था। तभी कदम ने मीडिया से बातचीत में कहा कि शिवसेना को भाजपा नगरसेवकों को वोट मिला है या नहीं। यह बात आप लोग मुंबई भाजपा अध्यक्ष आशीष शेलार से पूछिए। वैसे मनपा सदन में शिवसेना के नगरसेवकों की संख्या बल भरपूर होने के कारण कदम की जीत तय मानी जा रही है।
hin_Deva hin_Deva hin_Deva